钦定古今图书集成/明伦汇编/氏族典/第632卷 > 《元史》 > 夹谷衡
## 钦定古今图书集成/明伦汇编/氏族典/第632卷 > 《元史》 > 夹谷衡

按《金史夹谷衡传》：“衡本名阿里不，山东西路三土猛
安益打把谋克人也。大定十三年，刱设女直进士举，
衡中第四人，补东平府教授，调范阳簿，选充国史院
编修官，改应奉翰林文字，迁修起居注。章宗立，为侍
御史，转右司员外郎，敷奏称旨，升左司郎中。明昌二
年，擢御史中丞。未几，拜参知政事。四年，诏赐今名，进”
尚书右丞。旧制，久历随朝职任者，得奉使江表。衡未
使而拜执政，特赐钱六千贯。六年，迁尚书左丞，寻出
行省于抚州。洎还入朝，闻父忧去，上亟召回，起复本
职。承安二年，出为上京留守，寻改枢密副使，行院规
画边事。三年，以修完封界，赐诏褒谕。四年正月，就拜
平章政事，封英国公。薨，年五十一，谥曰《贞献》。